PERUSTELUT

EHDOTUKSEN TAUSTA

•Ehdotuksen perustelut

Rikollisuus eri puolilla Eurooppaa on uhka EU:n kansalaisten turvallisuudelle ja hyvinvoinnille. Lainvalvontaviranomaiset tarvitsevat käyttöönsä vankkoja ja toimivia välineitä voidakseen torjua rikollisuutta tehokkaasti. Yhteistyö ja tietojen vaihto ovat tehokkaimpia välineitä rikollisuuden ja terrorismin torjunnassa ja oikeuden tavoittelussa. On todettu, että vuonna 2021 yli 70 prosenttia järjestäytyneistä rikollisryhmistä toimi useammassa kuin kolmessa jäsenvaltiossa. Silloinkin, kun kyseessä näyttäisi selvästi olevan paikallinen rikos, sillä voi olla yhteyksiä muualle Eurooppaan, missä sama tekijä on tehnyt muita rikoksia. Myös paikalliselta vaikuttavan rikollisuuden yhteyksiä järjestäytyneeseen rikollisuuteen ja sen rakenteisiin voi olla vaikea tunnistaa. Sen vuoksi lainvalvontaviranomaisten on voitava vaihtaa tietoja ripeästi, jotta ne voivat torjua rikollisuutta tehokkaasti. Euroopan unioni tarjoaa jo nyt lainvalvontaviranomaisille monenlaisia välineitä tietojenvaihdon helpottamiseksi, mikä on osoittautunut ratkaisevaksi tekijäksi rikollisten toiminnan ja verkostojen paljastamisessa, mutta tietojen saatavuudessa on edelleen puutteita, jotka on syytä korjata. Lisäksi on varmistettava, että järjestelmät voivat kommunikoida keskenään, sillä tietoja on tallennettuna hajallaan useissa eri kansallisissa tietojärjestelmissä ja laajamittaisissa EU:n tietojärjestelmissä.

Vaikka Schengen-alueella ei suoriteta sisärajatarkastuksia, sen sisällä on silti rajoja ja esteitä, jotka haittaavat lainvalvontaviranomaisten välistä tietojenvaihtoa. Ne synnyttävät katvealueita ja porsaanreikiä, joita lukuisat useammassa kuin yhdessä jäsenvaltiossa toimivat rikolliset ja terroristit voivat hyödyntää. Tämän aloitteen ja samanaikaisesti annetun, jäsenvaltioiden lainvalvontaviranomaisten välistä tietojenvaihtoa koskevan direktiiviehdotuksen tavoitteena on vahvistaa jäsenvaltioiden välistä tietojenvaihtoa ja tarjota siten EU:n lainvalvontaviranomaisille paremmat välineet rikollisuuden ja terrorismin torjuntaan.

Lainvalvontaviranomaiset eri puolilta EU:ta ovat voineet vaihtaa tietoja jo yli kymmenen vuoden ajan Prüm-puitteiden ansiosta. Vuonna 2008 hyväksytyissä Prüm-päätöksissä, joiden tavoitteena on tukea rajatylittävää poliisiyhteistyötä ja rikosasioissa tehtävää oikeudellista yhteistyötä, säädetään tiettyjen tietojen (DNA‑, sormenjälki- ja ajoneuvorekisteritietojen) automaattisesta vaihdosta rikosten torjumisesta, havaitsemisesta ja tutkinnasta vastaavien viranomaisten välillä. Prüm-puitteilla on onnistuttu edistämään rikollisuuden ja terrorismin torjuntaa EU:ssa, mutta tietojenvaihdossa on yhä aukkoja, joten parantamisen varaa on edelleen.

Prüm-päätösten täytäntöönpanosta kymmenen vuotta niiden hyväksymisen jälkeen annetuissa neuvoston päätelmissä korostettiin DNA-tunnisteiden, sormenjälkitietojen ja ajoneuvorekisteritietojen automatisoidun haun ja vertaamisen merkitystä terrorismin ja rajatylittävän rikollisuuden torjumisessa. Neuvosto myös pyysi komissiota harkitsemaan Prüm-päätösten tarkistamista niiden soveltamisalan laajentamiseksi sekä tarpeellisten teknisten ja oikeudellisten vaatimusten päivittämiseksi.

Voimassa oleviin Prüm-puitteisiin perustuvilla Prüm II ‑puitteilla vahvistetaan ja nykyaikaistetaan nykyisiä puitteita sekä mahdollistetaan yhteentoimivuus muiden EU:n tietojärjestelmien kanssa. Prüm II ‑puitteilla varmistetaan, että kaikki yhden jäsenvaltion lainvalvontaviranomaisten käytettävissä olevat merkitykselliset tiedot ovat myös muiden jäsenvaltioiden lainvalvontaviranomaisten saatavilla. Niillä varmistetaan myös, että Europol voi tukea jäsenvaltioita Prüm-puitteiden yhteydessä. Tällä aloitteella luodaan uusi rakenne, joka mahdollistaa helpomman ja nopeamman tietojenvaihdon jäsenvaltioiden välillä ja jolla varmistetaan perusoikeuksien suojan korkea taso.